पाएं अपने शहर की ताज़ा ख़बरें और फ्री ई-पेपरडाउनलोड करें
मुरैना। एक तरफ कोरोना की बीमारी से लोग मर रहे हैं, दूसरी तरफ जिले में शराब माफिया सक्रिय हो गए है। वे लगातार अवैध शराब के धंधे में लगे हैं। आज सिंहोनियां थाना व कोतवाली थाना पुलिस ने संयुक्त कार्यवाही करते हुए अवैध देशी शराब की 30 पेटी पकड़ीं। इसके साथ ही 60 लीटर शराब बनाने का वारदाना भी पकड़ा। यह सारा सामान एक लग्जरी सफारी गाड़ी में ले जाया जा रहा था। मुखबिर की सूचना पर थाना सिंहोनियां व कोतवाली थाने की संयुक्त टीम ग्राम खरगपुरा, थाना सिंहोनियां में प्रदीप तोमर के घर पहुंची। वहां पर अवैध शराब बनाई जा रही थी। जैसे ही पुलिस ने दबिश दी वहां मौजूद लोग भागने लगे। पुलिस ने मौके पर ही तीन लोगों, गौरव पुत्र बल्लू तोमर, उम्र 20 वर्ष, निवासी बघेल सिंहोनियां, दूसरा विकास तोमर, पुत्र बुद्ध सिंह तोमर, उम्र 22 वर्ष निवासी सिंहोनियां तथा तीसरे सतेन्द्र सिरकरवार पुत्र शंभू सिंह सिकरवार, उम्र 32 वर्ष निवासी ताजपुर, देवगढ़ को पुलिस ने धर दबोचा। इनके कब्जे से पुलिस ने मौके पर ही 30 पेटी देशी शराब तथा प्लेन 1500 क्वार्टर(270 बल्क लीटर) जिनकी कीमत डेढ़ लाख रुपए के करीब है, जब्त की है। इसके अलावा ओपी 60 लीटर जिसकी कीमत लगभग 30 हजार रुपए है, शराब पैकिंग करने की मशीन, ढक्कन होलोग्राम व एक सफारी गाड़ी, जिसका नंबर- एमपी-04-टीसी 0740 है, कार की कीमत लगभग चार लाख रुपए है, को मौके पर ही जब्त कर लिया है। पुलिस की इस कार्यवाही में आरोपी प्रदीप तोमर पुत्र प्रयाग सिंह तोमर, निवासी खरगपुरा भागने में सफल रहा है। उपरोक्त सभी आरोपियों के खिलाफ थाना सिंहौनियां में अपराध क्रमांक-75/21 धारा 34(2),49 ए आबकारी एक्ट को कायम कर विवेचना शुरु कर दी गई है।
इन पुलिसकर्मियों ने दी दबिश
इस कार्यवाही में टीआई कोतवाली आरती चराटे, थाना प्रभारी सिंहोनियां, एसआई राजकुमार सिंह चाहर, एसआई जेएस भदौरिया, आरक्षक जितेन्द्र शर्मा, कुलदीप, एसआई बालकुमार, एसआई नरेश निरंजन, प्रधान आरक्षक रामकिशन सिंह, आरक्षक शिवप्रताप सिंह, रविन्द्र सिंह, अशोक सिंह, मंगल सिंह व योगेन्द्र सिंह मुख्य रुप से शामिल थे।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva bho_Deva zho_Hant eng_Latn